b"\n_START_ARTICLE_\nUlan Batoras\n_START_SECTION_\nGeografija ir klimatas\n_START_PARAGRAPH_\nUlan Batoras yra \xc4\xafsik\xc5\xabr\xc4\x99s apie 1350 metr\xc5\xb3 auk\xc5\xa1tyje nuo j\xc5\xabros lygio, miestas yra kiek ry\xc4\x8diau Mongolijos centro prie T\xc5\xablo up\xc4\x97s._NEWLINE_Ulan Batoras yra \xc5\xa1al\xc4\x8diausia pasaulio sostin\xc4\x97 (vidutin\xc4\x97 metin\xc4\x97 temperat\xc5\xabra -1,3\xc2\xa0\xc2\xb0C). \xc5\xbdiemos b\xc5\xabna labai \xc5\xa1altos, temperat\xc5\xabra gali nukristi iki -30 ar -40 laipsni\xc5\xb3 \xc5\xa1al\xc4\x8dio, o vasaros b\xc5\xabna kar\xc5\xa1tos (+30-35\xc2\xa0\xc2\xb0C).\n_START_SECTION_\nTransportas\n_START_PARAGRAPH_\nMieste yra \xc4\x8cingistano tarptautinis oro uostas (anks\xc4\x8diau Buyant Ukhaa oro uostas), kuris susisiekia su did\xc5\xbeiausiais Mongolijos miestais. Per sostin\xc4\x99 nutiestas Kinijos-Sibiro magistralinis gele\xc5\xbeinkelis._NEWLINE_Ulan Batore yra autobus\xc5\xb3 ir troleibus\xc5\xb3 sistema. Mieste yra 8 troleibus\xc5\xb3 mar\xc5\xa1rutai_NEWLINE_U\xc5\xbe taksi Ulan Batore reikia mok\xc4\x97ti 350 MNT u\xc5\xbe kilometr\xc4\x85 (2006)_NEWLINE_Iki 2017 planuojama pastatyti metro.\n_START_SECTION_\nIstorija\n_START_PARAGRAPH_\nMiestas \xc4\xafkurtas 1639\xc2\xa0m. kaip budist\xc5\xb3 vienuoli\xc5\xb3 centras, ilg\xc4\x85 laik\xc4\x85 vadinosi Urga. XIX a. viduryje \xc4\x97m\xc4\x97 vystytis kaip verslo centras kelyje tarp Rusijos ir Kinijos. 1911\xc2\xa0m. jis tapo nepriklausomos I\xc5\xa1orin\xc4\x97s Mongolijos valstyb\xc4\x97s sostine, o 1921\xc2\xa0m. padedant sovietin\xc4\x97ms karo paj\xc4\x97goms buvo u\xc5\xbeimtas mongol\xc5\xb3 revoliucionieri\xc5\xb3. 1924\xc2\xa0m. jie \xc4\xafk\xc5\xabr\xc4\x97 komunistin\xc4\x99 Mongolijos Liaudies Respublik\xc4\x85 ir miest\xc4\x85 pervadino Ulan Batoru.\n_START_SECTION_\nPavadinimo kilm\xc4\x97 ir raida\n_START_PARAGRAPH_\nMiesto istorija mena daug pavadinim\xc5\xb3. 1639\xe2\x80\x931706\xc2\xa0m. jis buvo \xc5\xbeinomas kaip Urga (mong. \xd3\xa8\xd1\x80\xd0\xb3\xd3\xa9\xd3\xa9 'jurtos r\xc5\xabmai'), 1706\xe2\x80\x931911\xc2\xa0m. kaip Chur\xc4\x97 (mong. \xd0\xa5\xd2\xaf\xd1\x80\xd1\x8d\xd1\x8d 'stovykla') arba Ich Chur\xc4\x97 (mong. \xd0\x98\xd1\x85 \xd0\xa5\xd2\xaf\xd1\x80\xd1\x8d\xd1\x8d 'did\xc5\xbeioji stovykla'). Kinijoje jis buvo \xc5\xbeinomas kaip Kulunas. 1911\xc2\xa0m. \xc5\xa1aliai gavus nepriklausomyb\xc4\x99, miestas pervadintas Nijslel Chur\xc4\x97 (mong. \xd0\x9d\xd0\xb8\xd0\xb9\xd1\x81\xd0\xbb\xd1\x8d\xd0\xbb \xd0\xa5\xd2\xaf\xd1\x80\xd1\x8d\xd1\x8d 'sostin\xc4\x97s miestas'). Nugal\xc4\x97jus komunist\xc5\xb3 revoliucijai Mongolijoje, 1924\xc2\xa0m. miestas tapo Ulan Batoru (mong. 'raudonasis didvyris')\xc2\xa0\xe2\x80\x93 taip pavadintas tautos didvyrio Damdino Such\xc4\x97-Batoro garbei, kuris i\xc5\xa1vadavo \xc5\xa1al\xc4\xaf nuo kin\xc5\xb3 ir pasikviet\xc4\x97 sovietin\xc4\x99 armij\xc4\x85._NEWLINE_Angli\xc5\xa1kai miestas iki 1924\xc2\xa0m. buvo vadinamas Urga arba Kuren."